Byrja hönnunarvinnu vegna Sundabrautar í sumar Ríkisstjórnin samþykkti á afmælisfundi sínum í dag tillögu Hönnu Birnu Kristjánsdóttur innanríkisráðherra um að hefja formlegar viðræður ríkisins og einkaaðila um undirbúning , hönnun og lagningu Sundabrautar í Reykjavík í því skyni að flýta mögulegum framkvæmdum . Yrði byggt á tillögum stýrihóps ráðherra sem hefur haft það hlutverk að fara yfir hvaða samgönguframkvæmdir koma til greina í samvinnu ríkis og einkaaðila . Fjögurra ára samgönguáætlun liggur nú fyrir Alþingi og verður tekin til umfjöllunar þegar þing kemur saman að nýju í haust . Þar er meðal annars fjallað um fyrirhugaða Sundabraut og að kostir einkaframkvæmdar verði skoðaðir . Í greinargerð með frumvarpi til fjárlaga segir einnig að umtalsvert fé þurfi til að viðhalda og byggja upp samgöngukerfi landsins á næstu árum og því talið rétt að huga að aðkomu einkaaðila í samstarfi við opinbera aðila . Í því sambandi verði litið til góðrar reynslu margra nágrannaþjóða af slíku samstarfi fjárfesta , rekstraraðila og ríkisvalds . Um miðjan apríl skipaði ráðherra stýrihóp sem hefur það hlutverk að fara yfir hvaða samgönguframkvæmdir koma til greina í samvinnu ríkis og einkaaðila . „ Ljóst er að leita þarf leiða til að fjármagna ýmis og brýn samgönguverkefni með öðru móti en beinum framlögum úr ríkissjóði . Um leið og minna fé hefur á síðustu árum verið veitt í stofnframkvæmdir í vegakerfinu fer þörfin sífellt vaxandi og því var ákveðið að kanna rækilega hvaða framkvæmdir unnt væri að ráðast í með samvinnu ríkis og einkaaðila , allt frá undirbúningi og hönnun og að rekstri og þjónustu við slík mannvirki , “ segir í tilkynningu frá innanríkisráðuneytinu .